JR โชว์กำไรปี 63 โต 45% แตะ 88 ลบ. หลังรายได้กระฉูด แจกปันผล 0.06 บ. XD 4 มี.ค.นี้
JR โชว์กำไรปี 63 โต 45% แตะ 88 ลบ. จากปีก่อนมีกำไร 60.75 ลบ. หลังรายได้กระฉูด แจกปันผล 0.06 บ. XD 4 มี.ค.นี้
19 ก.พ. 2564

บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR รายงานผลการดำเนินงานสิ้นสุดวันที่ 31 ธันวาคม 2563 ดังนี้

โดยผลการดำเนินงานงวดปี 2563 มีกำไรเพิ่มขึ้น เนื่องจากมีรายได้จากการขายและบริการจำนวน 1,281.11 ล้านบาท เพิ่มขึ้นจากปี 2562 ที่มีรายได้ 846.39 ลบ. อีกทั้งมีรายได้จากธุรกิจบริการ จำนวน 1,107.67 ล้านบาท คิดเป็น 86.46% ต่อรายได้จากการขายและบริการ โดยรายได้จากธุรกิจรับเหมาวางระบบเพิ่มจากงวดเดียวกันของปีก่อนที่มีจำนวน 540.92 ล้านบาท เนื่องจากบริษัทฯรับรู้รายได้ของโครงการเปลี่ยนสายไฟฟ้าอากาศเป็นสายไฟฟ้าลงดินตามแนวรถไฟฟ้าสายสีชมพู และสีเหลือง
พร้อมกันนี้ บริษัทประกาศจ่ายเงินปันผลงวดดำเนินงานวันที่ 1 ม.ค. 2563 ถึงวันที่ 31 ธ.ค. 2563 และกำไรสะสม โดยอัตราการจ่ายปันผลเป็นเงินสด 0.06 บาทต่อหุ้น วันที่ไม่ได้รับสิทธิปันผล (XD) 4 มี.ค. 2564 วันที่จ่ายปันผล 14 พ.ค. 2564